אנטיפה

אנטיפה, אנטיפא או פעולה אנטי-פשיסטית היא רשת בינלאומית של ארגונים אנטי-סמכותנים, חלקם בעלי אופי מיליטנטי, ששמו לעצמם מטרה "להאבק בפשיזם ובכל צורותיו". תנועות מיליטנטיות מהשמאל הרדיקלי ברחבי אירופה, יבשת אמריקה וגם בישראל החלו לצוץ כבר בשנות ה-30 כחלק מהמאבק נגד הפשיזם, הגזענות ועליית הימין הקיצוני. חברי אנטיפה בדרך כלל מתנגדים לפשיזם, גזענות, לאומנות, סקסיזם והומופוביה.
פעילות 'אנטיפה' כוללת בדרך כלל חלוקת פלאיירים, הפצת מידע באינטרנט, וארגון הפגנות. במקרים מסוימים, הפעילות כוללת גם ונדליזם ואלימות פיזית כלפי פעילי ימין ושוטרים. במדינות אחדות, אנטיפה מזוהים עם הגוש השחור, אשר לטענתם, אלימות פיזית היא חלק בלתי נפרד וחשוב מהמאבק בפשיזם. קבוצות אנטיפה מנוהלות על פי עקרונות אנרכיסטיים ברורים, כשכל תא הוא אוטונומי לחלוטין וצורת קבלת ההחלטות היא על פי קונצנזוס, ללא מנהיג או היררכיה פורמלית. בנוסף לפעילות ברחוב, יש גם קבוצות אנטיפה במגרשי הכדורגל, ובתוך סצנת המוזיקה, בעיקר להקות פאנק רוק והיפ הופ (למשל לוס פסטידיוס).

גרמניה

הקבוצה הגרמנית הקוראת לעצמה Antifaschistische Aktion החלה בשנת 1932. התנועה קיבלה הכרה לאחר שפורסמה על ידי המפלגה הקומוניסטית הגרמנית (KPD) בעיתון Rote Fahne, כתגובה לקטטה בין נאצי לבין חבר פרלמנט קומוניסטי. בשנות השלטון הנאצי בגרמניה, מ-1933, התנועה ירדה למחתרת ועסקה בעיקר בהברחת יהודים למדינות שכנות. התנועה חזרה לפעול באופן גלוי במהלך שנות ה-80.
באוגוסט 2017 חסמו הרשויות בגרמניה את אתר האינטרנט הרשמי של התנועה בגין הסתה לאלימות נגד שוטרים.

בריטניה

הקבוצה הבריטית, Anti-Fascist Action, או AFA, החלה לפעול בבריטניה בשנת 1985 על ידי פעילי Red Action וקבוצות שמאל נוספות. התנועה פעילה במאבק נגד קבוצות ומפלגות פשיסטיות וגזעניות, כמו החזית הלאומית (National Front) והמפלגה הבריטית הלאומית (British National Party). הקבוצה שואפת לקיים מאבק נגד הפשיזם ברחובות, ובאותו הזמן מאבק נגד פשיזם בתוך תנועת מעמד הפועלים הבריטית עצמה. AFA ידועה במאבקים פיזיים נגד פשיסטים ופעילי ימין קיצוני, ולא פעם הואשמה באלימות פיזית וביצוע לינצ'ים בפעילי ימין. ב-1995 פעילי Red Action וחברים נוספים מAFA הקימו את אגודת מעמד הפועלים העצמאית (IWCA). ב-2001 התפרק ארגון ה-AFA ומרבית פעילותו עברה ל-IWCA.

ארצות הברית וקנדה

Anti-Racist Action, או ARA, היא רשת של ארגונים אנטי-גזעניים ואנטי-פשיסטיים בצפון אמריקה. חברי הקבוצה ארגנו פעולות והפגנות על מנת להפריע ולהתנגד לקבוצות נאו-נאציות וימין קיצוני, ולאידאולוגיות פשיסטיות, גזעניות, סקסיסטיות, הומופוביות ואנטישמיות. כמו כן ARA נצפית גם בהפגנות למען הפלות וחופש בחירה אצל נשים.
במהלך שנת 2017, הוכרז ארגון אנטיפה כארגון טרור על ידי הFBI והמחלקה לביטחון המולדת בארצות הברית.

ישראל

גם בארץ קמו קבוצות אנטי-פשיסטיות מתוך שורות השמאל והשמאל הרדיקלי. קבוצת 'אנטיפא' או 'אנטיפה' או 'פעולה אנטי-פשיסטית' קמה בארץ ישראל בשנת 1934 על מנת להאבק בארגוני ימין בתוך היישוב היהודי. בשנת 1936 הקבוצה ניסתה לעורר מודעות בקרב הציבור היהודי בארץ ישראל למלחמת האזרחים בספרד, וארגנה אירועים לגיוס כספים וסיוע פוליטי לתמיכה ברפובליקה. כמה מאות פעילי שמאל אנטי-פשיסטים, מרביתם חברי המפלגה הקומוניסטית של פלשתינה (פק"פ), נסעו להלחם בספרד במסגרת הבריגדות הבינלאומיות.
ביוני 2014 בעקבות התגובה הציבורית לרצח שלושת הנערים וחשש מהתחזקות הגזענות בחברה הישראלית, קמה קבוצת אנטיפה972 (972 היא קידומת הטלפון הבינלאומית של מדינת ישראל), במטרה לתעד אלימות ופשעי שנאה כלפי ערבים, פליטים ופעילי שמאל ולפעול כנגד תופעות אלו. בין הפעולות בהן השתתפה קבוצת אנטיפה972: התפרעויות של חבריה בירושלים, הגנה על הפגנות שמאל בזמן מבצע צוק איתן ומניעת מצעד של להב"ה בת"א.

ביקורת

תאי אנטיפה ברחבי העולם סופגים ביקורת רבה, בעיקר בשל אופיים המיליטנטי והאלימות שרבים מהם מפעילים כנגד קבוצות ובודדים מהימין אותם הם מזהים כפשיסטים. 
בישראל אף התארגנה עצומה אינטרנטית במטרה להוציא את התנועה אל מחוץ לחוק לאחר שכמה מחבריה תקפו פעילי ימין שהפגינו למען שחרור החייל אלאור אזריה.